open-index/open-wikipedia-markdown huggingface dataset:
ریاض کاشف

اصل ناں       ریاض احمد

تخلص          کاشفؔ

جٖمنْ           1967ء 

تعلیم          بی اے

پیشہ            ٹیچر

فون نمبر        0305 7029397

جاہ پتہ         وستی فیض آباد ، ڈاکخانہ جھورنْ تحصیل خان پور ، ضلع رحیم یار خان

### غزل
ہجر دی کالی رات اچ تارے گِنْ گِٖنْ وقت نبھیندے رہ گٖیوں

جیڑھا ساکوں وسر گٖیا ہے ہوں کوں یاد کریندے رہ گٖیوں

تیڈٖے غم نئیں امدا نیڑے ، تیڈٖا عیش ارام دا جیونْ 

اساں اجٖڑے لوک اساں تاں رو رو رات کٹیندے رہ گٖیوں

بادل حسن دے گجدے رہ گٖئے ، کھمنْ پیار دی کھمدی رہ گٖئی

ساڈٖے سینے بھاہیں رہ گٖیاں ، بھاہیں کوں وسمیندے رہ گٖیوں

وعدے کر تے توں تاں بھل گٖئیں سال گزر گٖن تانگھ تنگھیندیں

تیڈٖے بٖاجھوں ماتم کر تے اساں عید منیندے رہ گٖیوں

دل دا گلشن اجٖڑیے ایجھاں آس دا بٖوٹا ول نئیں پھپھڑیا

توڑے اساں لحظے لحظے ہنج دا پانْی لیندے رہ گٖیوں

پیار جڈٖاں دا ملئے تیڈٖا کاشفؔ اے احساس تھیا ہے

دور تیڈٖے توں رہ تے اساں زندگی مفت گٖلیندے رہ گٖیوں
ڈاکٹر یونس طاہر

اصل ناں       محمد یونس

تخلص          طاہرؔ

جٖمنْ           1967ء 

تعلیم          فاضل عربی

پیشہ            طب

فون نمبر        0335 7784472

جاہ پتہ         وستی اکڑا تحصیل کلور کوٹ ضلع بھکر

### غزل
تیڈٖے باغاں دے پتراں کوں ہوا ڈٖیکے ٹرے ویسوں

خزاں واں کوں بہاراں دی ادا ڈٖیکے ٹرے ویسوں

اساں جگنو دے وانگ اَئے ہیں تیڈٖی دھرتی دے صحرا تے

سیاہ شب دے اندھارے نوں ضیاء ڈٖیکے ٹرے ویسوں

نہ ملسی تاں کوئی ڈٖر نئیں اساں درویش جھئیں لوک ہیں

نسے عادی پلوتاں دے دعاء ڈٖیکے ٹرے ویسوں

بٖوہے ٹُر اَئے فقیراں نوں ڈٖکھا نئیں کوڑیاں اکھیں

نہ بھن کاسہ فقیراں دا صدا ڈٖیکے ٹرے ویسوں

اے کاسہ ریت ہے ساڈٖی مگر خود دار ہیں طاہرؔ

تیڈٖیاں جھنْکاں نسے سہندے الا ڈٖیکے ٹرے ویسوں
خلیل احمد فریدی

اصل ناں       خلیل احمد

قلمی ناں        خلیل احمد فریدیؔ

جٖمنْ           1968ء 

تعلیم          ایف اے

پیشہ            ٹیچر

فون نمبر        0333 8553225

جاہ پتہ         داجل تحصیل جام پور ،ضلع راجن پور

### غزل
ہزاراں سال پہلے ہئی محبت

کہیں دے نال پہلے ہئی محبت

جتھاں نفرت دا میلہ اڄ لڳا ہے

ایں جاہ تے لال پہلے ہئی محبت

کہیں وی بھوئیں پھرندڑ دے اندر دا

ونڈیندی حال پہلے ہئی محبت

ڈٖینہاں راتیں کہیں دی خیر منگݨی

بھلیندی بھال پہلے ہئی محبت

فریدیؔ اڄ خوشی تے غم ہے اپݨاں

اوندی بھائیوال پہلے ہئی محبت

؎کہیں دی سک ہے میکوں سمبھالیا

نتاں جہان اچ میں رُل ون٘ڄاں  ہا

### غزل
ویلہا کھیݙݨ دا ہائی زندگی کھیݙ گھن

جھول مٹیاں دے بھر آ اڑی کھیݙ گھن

چندر ۔۔۔۔ ݙو ݙیکھ ویندی چکوری پئی 

کھݙدی پئی چاندݨی توں اٹھی کھیݙ گھن 

کھیڈ جھمراں محبت دے پڑ کوں پکا

دھوڑ نفرت دی ٻہندی ویسی کھیݙ گھن 

وسدے سانوݨ دی پہلی پھنگار اے اڑی 

ہر کݨی نال بݨ تے کݨی کھیݙ گھن

جھنڑک ۔۔ ملے کتھاہوں کئی تہمت لگے 

عاجزی کھیݙ ہے جے اندی کھیݙ گھن 

اینجھا سݙ مار سینگیاں کٹھیاں تھی ونجن

ایویں ۔ گھر ٻیٹھی نہ رہ کلہی کھیݙ گھن

جیڑھی ۔۔۔۔ جھمر فریدی کھڑی ہے رسی

میندی پیریں توݨے پئی لڳی کھیݙ گھن

### "ڈوہڑہ"
سئیں خلیل احمد فریدی

نہ کرݨ دیاں ڳالھیں ہوندیاں ھِن، توں کرݨ دیاں ڳالھیں کیتیاں کر۔

ٻݙموئیں دا حال، ملاح ݙیسن توں ترݨ دیاں ڳالھیں کیتیاں کر۔

ٻہہ نال میݙے، تیݙیاں لکھ منتاں، نہ ݙرݨ دیاں ڳالھیں کیتیاں کر ۔

توں آیا فریدی، جیوݨ ہئیں، نہ مرݨ دیاں ڳالھیں کیتیاں کر۔

٭٭٭
عامر مہروی

اصل ناں       غلام عابد خان

قلمی ناں       عامرؔ مہروی

ڄمݨ           1968ء 

تعلیم          پرائمری

پیشہ            نعت خوانی

فون نمبر        0301 5757101

جاہ پتہ         کوٹلہ بخش خانڳڑھ دوئمہ تحصیل علی پور ضلع مظفر ڳڑھ

### غزل
شیشہ چا تے ݙیکھ اساکوں

نال بٖلہا تے ݙیکھ اساکوں

پائل ہیسے پیر چمیسوں

پیریں پا تے ݙیکھ اساکوں

ساکوں بھل کے جی سڳدیں تاں

یار بھلا تے ݙیکھ اساکوں

دشمن ڄاݨ تے ݙیہدا رہ ڳئیں

یار بݨا تے ݙیکھ اساکوں

اساں عامرؔ خلق دی مہندی

ہتھیں لا تے ݙیکھ اساکوں
اقبال بابر

اصل ناں       بابر اقبال

قلمی ناں        اقبال بابرؔشاہ

جٖمنْ           1969ء 

تعلیم          بی اے

فون نمبر        0346 3007372

جاہ پتہ        وستی کوتانْی تحصیل تونسہ شریف

شعری مجموعہ ’’سروپ‘‘ دے خالق اقبال بابرؔ شاہ یکم اکتوبر 1969ء کوں سید عطاء اللہ شاہ دے گھر وستی کوتانْی تونسہ شریف اچ پیدا تھئے،1992ء کنوں شاعری کریندے پئین ، جڈٖاں جو سرائیکی دے مایہ ناز شاعر شفقت بزدار توں اصلاح گھندن۔اقبال بابرؔ بنیادی طور تے غزل گو شاعر ہے ، تے غزل دے موڈ مزاج کوں سمجھدے ۔ اوہ جڈٖاں اپنْی غزل وچ محبوب نال مخاطب تھیندے تاں آپنْے آپ کوں محبوب دے سامنْے ابتر حال زہیر مجنوں دے روپ اچ پیش کریندے تے آہدے۔

؎ہن میڈٖے وال میڈٖے حال دے شاہدبابرؔ

نال پپلیں دے تیڈٖی خاک ہے چھانْی لکھاں

### (1)غزل
تیڈٖا نکھڑنْ میڈٖا جانی سزا محسوس تھیندا ہے

وجود اپنْاں میکوں من دے سوا محسوس تھیندا ہے

حقیقت اے ہے میں ایں دور دا یوسف نمہی لگٖدا

مگر ہر شخص یوسف دا بھراء محسوس تھیندا ہے

سمجھ وچ کائنی اَئی میڈٖی ، سماعت وچ ترنّم کیوں 

ایویں کجھ دیر توں اوندا الا محسوس تھیندا ہے

میڈٖے سر تے میڈٖی امڑی دا سایہ رہ ونجٖے شالا

اوندا دڑکا میکوں بنْ کے دعاء محسوس تھیندا ہے

میڈٖے اندر دا شاعر وی سجٖنْ دے حسن دا صدقہ 

غزل تخلیق تھیونْ تے خدا محسوس تھیندا ہے

نظر دے نال اوں بابر ؔ ایویں نظراں ملایا ہن

جے اکھ نوٹاں تاں اکھ کوں سوجھلا محسوس تھیندا ہے

### (2)غزل
ہے دیگر دے پلکیں تے پل دی نماشاں

کوئی آ کے ڈٖیکھے ہا تل دی نماشاں

توقع کنوں وی زیادہ اندھارے

ہے زلفیں دا سایہ کجل دی نماشاں

ہے دھرتی دا جٖایا سحر دا ستایا

سحر دا مقدر ازل دی نماشاں

تیڈٖے چِٹّے رخ تے تیڈٖیاں کالیاں زلفاں

ڈِٖٹھی میں فجر نال رلدی نماشاں

اے تھی سگٖدے اقبالؔ،شفقت دے ہوندیں 

ڈٖوپہریں کوں آکھوں غزل دی نماشاں

جے اجٖ دیر کیتو تاں بابرؔ نہ بچسوں

اگٖے بٖہوں ستایا ہے کل دی نما شاں

٭٭٭
شاکر کاشف

اصل ناں       شاکر حسین

قلمی ناں        شاکر کاشفؔ

ڄمݨ           1969ء 

تعلیم          بی اے

پیشہ           محنت مزدوری

فون نمبر        0307 6966366

جاہ پتہ        ڈاکخانہ کوٹلہ حاجی شاہ تحصیل و ضلع لیہ

شعری مجموعہ’’ اکھیوں لڑھدی چھل‘‘دے خالق شاکر حسین کاشفؔدا تعلق لیہ دی دھرتی نال ہے ،لیہ جئیں ڈاکٹر مہر عبدالحق ، نسیم لیہ ، تے ڈاکٹر اشو لال جھئیں شاعر و ادیب پیدا کیتے ۔ شاکر کاشف وی اڄوکے دور دے مہاندرے سرائیکی شاعر ہن۔جیڑھے منافق معاشرے دے دِلاں کوں ٹٹول کے اندر دے گݨج نشابر کریندن تے آہدن۔

؎گݨج ہر ہک دل دیوچ ہن بے پناہ 

ہاں  مگر لہجے رسیلے  ڈھیر ہن

### غزل
ازلاں توں خطا کار تاں ہاسے

توں جھݨک نہ ݙیویں ہا تیݙے یار تاں ہاسے

اے ٹھیکِ ساکوں موت نی آئی تیݙے ہجر اچ

اے سچ ہے تیݙے ہجر دے بیمار تاں ہاسے

اے جرم اساݙا ہے اساں جرم ہے کیتا

ہے جرم محبت تاں سزاوار تاں ہاسے

تقسیم غلط تھئی ہے جو سݙویندے ہیں نوکر

کہیں وقت اساں وقت دے سردار تاں ہاسے

تھک پئے ہیں تیݙے شہر توں کیتی ویندوں ہجرت

دلبر تیݙے جانی تیݙے دلدار تاں ہاسے
ملازم حسین شانی

اصل ناں       ملازم حسین

تخلص         شانیؔ

ڄمݨ           1969ء 

تعلیم          مڈل

پیشہ            درزی

فون نمبر        0344 7961137

جاہ پتہ        تونسہ موڑ کوٹ ادو ضلع مظفر ڳڑھ

بقول پروفیسر شبیر ناز’’ ملازم حسین شانیؔ مونجھ ملا ل دے شاعر ہن‘‘واقعی شانیؔ صاحب دی شاعری وچ زیادہ تر محبوب دے ہجر وچھوڑے دا اظہار ملدے۔جیویں انہاندی ہک غزل دا مطلع ہے۔

؎نین پیاسے او نئیں ملدا     رُس ڳئے ہاسے او نئیں ملدا

ملازم حسین شانی 3شعری مجموعے ’’متاں مل پووے‘‘ ،’’مدنی دے صدقے‘‘تے ’’اوندی مرضی‘‘دے خالق ہن۔خوبصورت رواں شاعری کریندن، تے سرائیکی شاعری دیاں تقریبََا ساریاں صنفاں لکھدن۔غزل دا نمونہ حاضر ہے۔

### غزل
ایویں ظلم نہ میں تے کر گودا

کجھ رب دی ذات توں ݙر گودا

ست پُشتیں توں تیݙا نوکر ہاں

ہمی وت وی ڳل وچ شر گودا

تیݙے قرضے روز دے ودھدے پئے

ݙیواں کیویں کئی نی پھر گودا

ݙینہ عید دے وی میکوں چھُٹّی نئیں

ونڄاں لحظہ پل میں گھر گودا

میکوں قرضیوں کالا کر چھوڑیئی

میݙے کَٹ چھوڑینی پر گودا

نمھی دھی دے پیلے ہتھ کیتے

ڳیاں جیندیں جی میں مر گودا

توں شانی اندھا تھی ڳیا ہیں

تیکوں بھل ڳئے قبر حشر گودا
غمگین نور پوری

اصل ناں       غلام عباس

قلمی ناں        غمگینؔ نور پوری

ڄمݨ           1969ء 

تعلیم          پرائمری

پیشہ           زمیندارہ

فون نمبر        0301 7737645

جاہ پتہ        وستی نور شاہ بخاری نور پورنورنگا ضلع بہاولپور

### غزل
کون اَہدے جو سوکھے ہوندن

سچ دے رستے اوکھے ہوندن

عشق کوں سمجھݨ سوکھا کم نی

عشق دے راز انوکھے ہوندن

میڈٖی جھوک تے حوا ڄئی کوں

جُکھݨے روز دے جوکھے ہوندن

کوفے دی تاریخ گواہ ہے

یار کریندے دوکھے ہوندن

جاگٖے جھمراں تیݙے نانویں

غم غمگین دے پوکھے ہوندن
ثاقب غوری

اصل ناں       محمد عمران

قلمی ناں        ثاقبؔ غوری

جٖمنْ           1969ء 

تعلیم          حافظ قرآن مع تجوید و قرأت

پیشہ           دکانداری

فون نمبر        0300 6836307

جاہ پتہ       سٹیڈیم روڈ بالمقابل گرلز انٹر کالج لودھراں

### غزل
ظلم دے راہیں دیوچ دیوار بنْ تے آ گٖیاں

ظالماں دے کانْ میں تلوار بنْ تے آ گٖیاں

ہے اتھاں زردار ہر فرعون دا چھوٹا بھراء

میں وی موسٰی پاک دی گفتار بنْ تے آ گٖیاں

بھا دے چخے تیز کر ڈٖیؤ رب سڈٖاونْ والیو!

میں خلیلی حوصلے دی تار بنْ تے آ گٖیاں

اوندی قدرت دا کرشمہ اشرف المخلوق ہاں

پھینگ گندے پانْی دی شہکار بنْ تے آ گٖیاں

ٹپ گٖیاں دڑکے دبٖاکے دی میں ثاقبؔ حد کنوں

ظالمو مظلوم دی للکار بنْ تے آ گٖیاں
شاہنواز ارشد

اصل ناں       شاہنواز

تخلص         ارشدؔ

ڄمݨ           1969ء 

تعلیم          میٹرک

پیشہ            زمیندارہ

فون نمبر        0300 7781877

جاہ پتہ        محلہ میانہ دُلّے والا ضلع بھکر

شاہنواز ارشد اردو تے سرائیکی ݙوہائیں زباناں وچ خوبصورت شاعری کریندن، کئی شعری کتاباں دے خالق ہن۔نثر وی لکھدن ، اخبارات اچ اکثر انہاندے مضامین چھپدے رہ ویندن۔شاہنواز ارشد بنیادی طور تے غزل گو شاعر ہن ،ہر شاعر غزل دا مزاج آشنا نہیں ہوندا ،مگر شاہنواز ارشد غزل دا مزاج آشنا شاعر ہے۔غزل دے موڈ مزاج کوں سمجھدے ، تے غزل کوں غزل دے تناظر اچ لکھدے۔تے غزل دے سارے لوازمات پورے کریندا نظر آندے۔نمونہ کلام ملاحظہ تھیوے۔

(1)غزل

اساں منظر توں ہٹ ڳئے ہیں اساں گمنام تھی ڳئے ہیں

اساں کہیں گزریے ویلے دا کوئی پیغام تھی ڳئے ہیں

کݙھاں اڳوان ہاسے پئے مگر اے وقت دی ڳل ہے

تساں ہُݨ خاص تھی ڳئے ہو اساں ہُݨ عام تھی ڳئے ہیں

ساݙی ہر ڳالھ وزنی ہئی ساݙی ڳل ڳل دی قیمت ہئی

تیݙے در تے میݙا دلبر ایویں بے دام تھی ڳئے ہیں

تیݙی سنگت توں پہلے ہک زمانے وچ مقام ہاسے

تیݙی سنگت دیوچ سانول ایویں بدنام تھی ڳئے ہیں

اساں جتھ ہیں ،جیویں ہیں پئے ساݙے اپݨے نصیب ارشدؔ

تیݙی زندگی سحر وانگوں اساں ہُݨ خام تھی ڳئے ہیں

(2)غزل

بٖس ازل توں ڳورے کالاں دا مقدر بݨ ڳئے 

عقل مند اور بھولے بھالاں دا مقدر بݨ ڳئے 

روز ݙیہدا ہاں چمیندے ہن تیݙے رخسار کوں

کتناں سوہݨاں تیݙے والاں دا مقدر بݨ ڳئے 

پہلی واری تیکوں ملیا ہم ݙیہاڑا یاد کر

میݙا ہک پل تیݙے سالاں دا مقدر بݨ ڳئے 

تیݙے فوٹو تیݙے سارے خط پراݨے تھی ڳئے

ہُݨ تاں سب کجھ گھر دے جالاں دا مقدر بݨ ڳئے 

میں تاں باغی میݙی چھوٹی جھئیں بغاوت دے سبب

میݙے سارے شہر والاں دا مقدر بݨ ڳئے 

میݙے اپݨے وس نی ارشدؔ میں بھلا ݙیواں تیکوں

تیݙا ناں میݙے خیالاں دا مقدر بݨ ڳئے 

٭٭٭
ثاقب ساہی

اصل ناں       اللہ ݙتہ

قلمی ناں       ثاقبؔ ساہی

جٖمݨ           1969ء 

تعلیم          ایم اے (اردو)

پیشہ            لکچرار

فون نمبر        0300 6733771

جاہ پتہ         گلشنِ باہو مکان نمبر 36بی رحیم یار خان

ثاقبؔ ساہی سرائیکی دا غزل گو شاعر ہے ، اوہ ڈوٖجھیاں صنفاں ݙوہڑے وغیرہ وی لکھدے لیکن غزل کوں اوندے صنفی تناظر اچ خوبصورت معنے مفہوم ݙے کے لکھدے۔مثلََا اوہ اپݨے شرارتی محبوب بارے لکھدے جو۔

؎ٻئی مصروفیت اوندی نظردی نئیں    کرے او کیا سوچینداں جے وفا چھوڑے

آپدا شعری مجموعہ ’’ سُتّی شب جاڳدیاں اکھیں‘‘ وی ہک معنے خیز رومانی عنوان ہے تے ایں مجموعے دی ساری شاعری وی رومانی (غزلیہ) ہے۔ثاقب ساہی ہک پڑھیا لکھیا باشعور شاعر ہے ، جیندا تعلق جندو پیر کمال دے ادبی قافلے ’’دلچسپ سرائیکی سنگت نال ہے‘‘آپ نجیب اللہ نازشؔ دے شاگرد ہن۔نمونہ کلام۔

### (1)غزل
لکھاں اوچھڑ ،ہزاراں جھر اساݙا پندھ پرے دا ہے

اساں پُجٖݨے سرِ محشر اساݙا پندھ پرے دا ہے

اساݙے نال اے زندگی کریسیں توں سفر کے تئیں

تیݙا تاں ایہ کھڑا ہے گھر اساݙا پندھ پرے دا ہے

جے آکھوں ساݙا سنگتی تھی سفر نزدیک دا کرݨے

ایہ کوڑی ڳالھ ہے دلبر، اساݙا پندھ پرے دا ہے

تھکیڑیں دا ، نکھیڑیں دا ، عذابیں دا سرابیں دا

نواں ہر موڑ تے منظر، اساݙا پندھ پرے دا ہے

اساں تاں غرق تھی ٹھلݨے ، اساݙی راہ گزر ثاقبؔ

نہ ایٻی مݨ ، نہ اوٻی بھر ، اساݙا پندھ پرے دا ہے

### (2)غزل
میں خود کوں تئیں سوا سمجھݨ توں  قاصر ہاں

حقیقت ہُݨ ایہا سمجھݨ توں قاصر ہاں

میں موسٰی نئیں مگر ویلے دے فرعونا!

تیکوں اپݨاں خدا سمجھݨ توں قاصر ہاں

میں دانشور وی تھیوݨ کوں تاں تھی سڳداں

مگر زندگی ہے کیا سمجھݨ توں قاصر ہاں

میکوں روزی دے مسئلے کر ݙتے ویڑا

کوئی شکوہ گلا سمجھݨ توں قاصر ہاں

کݙاں دا او جدا ہے میں اجٖاں ثاقبؔ

اوکوں ہک پل جدا سمجھݨ توں قاصر ہاں

؎کیوں نہ تھوریت رہساں تیݙے میں قرب دا سئیں

میݙی جو زندگی دے کجھ ݙینہ ہنڈھا تے ڳئے پیا

٭٭٭
ندیم اشرف احقر

اصل ناں       محمد ندیم اشرف

تخلص         احقرؔ

جٖمنْ           1970ء 

تعلیم          ایم اے ، پی ایچ ڈی

پیشہ           انجینئر

فون نمبر        0345 7549476

جاہ پتہ       فیصل کالونی کھچی والا، تحصیل فورٹ عباس ضلع بہاولنگر

انجینئر ندیم اشرف احقرؔ 9کتاباں دے مصنف ہن ، تے مختلف زباناں وچ مختلف مضامین لکھ کے 8 ایم اے کر چکے ہن۔ایم فل فارسی گولڈ میڈلسٹ تے پی ایچ ڈی ڈاکٹر ہن۔مگر احقرؔ صاحب درویش صفت انسان تے صوفی ازم شاعر ہن۔کیوں جو جڈٖاں انہاں ایم اے سرائیکی کیتا تاں آپ کوں حضرت خواجہ غلام فریدؒدا دیوان پڑھنْ دا اتفاق تھیا،جیندی وجہ توں اوہ خواجہ صاحب توں بٖہوں متاثر تھئے، تے انہاں کوں معرفت دی سوجھ بٖوجھ تھیونْ لگٖ پئی۔144صفحیاں تے مشتمل آپ دی کتاب ’’حسنِ ازل چودھار ڈٖٹھم‘‘میڈٖے سامنْے ہے ،جیڑھی تصوّف تے معرفت دے رنگ اچ رنگی ہوئی ہے۔احقر صاحب دی ہک غزل وچ وحدت دے جلوے ذرا ملاحظہ فرماؤ!

### غزل
ہکو جلوہ ذات حقیقی

راز معیت حسن رفیقی

شور اناالحق ذرہ ذرہ

انہد مرلی صدق صدیقی

اول آخر ظاہر باطن

اندر بٖاہر کرم شفیقی

عشق محبت جان اطاعت

ادب عقیدت حسن سلیقی

ملّاں زاہد فخر عبادت

مسلک مسلک فکر فریقی

طعن طرازی چوٹ شدیدی

چغلی ،غیبت صوت شہیقی

شرع شریعت سہل نمودی

علم لدُنّی فہم دقیقی
عبدالجبار نیازی

اصل ناں       عبدالجبار

تخلص         نیازیؔ

جٖمنْ           1970ء 

تعلیم          ایف اے

پیشہ           سکول ٹیچر

فون نمبر        0331 6003506

جاہ پتہ       شہر روجھان ضلع راجن پور

ادبی تنظیم ’’سرائیکی ادبی سنگت فیضؔ فقیر ‘‘ روجھان دے صدر عبدالجبار نیازی کوں شاعری دا شوق بچپن توں ہا،استاد فیض فقیر دی رہنمائی وچ 1990ء کنوں اپنْی شاعری دا آغاز کیتا جو تاحال جاری و ساری ہے۔نیازی صاحب اردو سرائیکی تے بلوچی دے سہ زبان شاعر ہن۔آپ استاد فیضؔ فقیر دے زمانے انہاں نال استادی شاگردی دا رشتہ قائم رکھیا تے ہُنْ انہاں دے پتراں نال بطور دوست نتھّی رہ ویندن۔جتھوں تک نیازی صاحب دی شاعری دا تعلق ہے تاں آپ خوب صورت لبٖ و لہجے دے شاعر ہن۔خصوصََا غزل بٖہوں سوہنْی لکھدن۔نمونہ کلام حاضر ہے۔

### غزل
وقت دی گرداب وچ تھی لاپتہ پچھدے ودوں

شہر اپنْے وچ اساں اپنْاں پتہ پچھدے ودوں

گنگدام ساڈٖی سوچ ہے، گنگے ساڈٖے جذبات ہن

لا علم تے انْ جٖانْ تھی ول ول ولا پچھدے ودوں

کیوں فکر کوں جیونْ کیتے نہ سوچ دا کوئی در ملے

وحشت توں ڈٖر اپنْے اندر کر کر الا پچھدے ودوں

آیا ودا ہاں شہر وچ گھنساں مگر انمول شئے

ڈٖسو کہیں انسان توں ملسے وفا پچھدے ودوں

آکھیا ہمی، روکیا ہمی، ٹوکیا ہمی، ہٹکیا ہمی

پاگٖل نہ بنْ نیازیؔ سدا مل گٖئی سزا پچھدے ودوں
حسنین لانگ

اصل ناں       حسنین احمد

قلمی ناں        حسنینؔ لانگ

جٖمنْ           1970ء 

تعلیم          بی اے

پیشہ           زمیندارہ

فون نمبر        0300 7331740

جاہ پتہ       وستی حویلی لانگ جلال پور پیر والا ضلع ملتان

### غزل
لب چولاں دھاڑ نکلدی ہے

کجھ بٖولاں دھاڑ نکلدی ہے

بد مست جوانی کیا کیتے

ڈٖکھ پھولاں دھاڑ نکلدی ہے

اجٖ پاپ ثواب سبھے اپنْے

جے تولاں دھاڑ نکلدی ہے

ہُنْ بے عملی ایں جندڑی کوں

کتھ رولاں دھاڑ نکلدی ہے

حسنین ونجٖایم نی لبھدا

کتھ گٖولاں دھاڑ نکلدی ہے
مطلوب حسین مطلوب

اصل ناں       مطلوب حسین

تخلص          مطلوبؔ

جٖمنْ           1970ء 

تعلیم          مڈل

پیشہ           ملازم 

جاہ پتہ       محلہ بٖڈھے خیل کندیاں تحصیل پپلاں ضلع میانوالی

### غزل
زندگی بٖوجھل تھیندی پئی ہے

خون جگر دا پیندی پئی ہے

ظالم دور ئِ ہَے ہَے بنری

پہلی رات لٹیندی پئی ہے

نفرت دی نت آری تلّے

اُلفت روز چریندی پئی ہے

جیونْ دی کوئی حسرت کائنی

بے وس جندڑی جیندی پئی ہے

جلدی آ مطلوب نوں مل ونجٖ

ساہ دی ڈٖور کٹیندی پئی ہے
صدیق لاشاری

اصل ناں       غلام صدیق

قلمی ناں       صدیقؔ لاشاری

جٖمنْ           1970ء

تعلیم           بی اے

جاہ پتہ         درا ہمہ ڈاکخانہ سرور والی ڈیرہ غازیخان

### غزل
تیکوں بھلنْ دے چارے کر کر بھلدا جہان ویندے

دل اے تیکوں نئیں بھل سگٖدا، بھلدا دین ایمان ویندے

کوئی سہارا تھیوے ساڈٖا تیڈٖے بٖاجھ نہ کوئی

تیڈٖے نانویں اُجٖڑے حال اچ رلدا ہک انسان ویندے

ساکوں رت دے نیر روا کے نینہ کتھاں ونجٖ لایو

ڈٖیکھ جگٖارے تیڈٖی خاطر تارے تھی حیران ویندے

ایجھاں سخت سزائیں ڈٖے گٖئیں ساڈٖا حال خوار ئے

توڑے جھوک اُجٖاڑی دلبر وت وی تھئے قربان ویندے

یار صدیقؔ سُنجٖانْ تاں سہی پئے تیڈٖے نانویں وکدے ہیں 

تیڈٖی خاطر روندیں روندیں اساں تھئے ویران ویندے

٭٭٭
عاصم بخاری

اصل ناں       سید عاصم رضا

قلمی ناں        عاصمؔ بخاری

ڄمݨ           1971ء 

تعلیم          ایم فل اردو

پیشہ           تدریس

فون نمبر        0301 6765514

جاہ پتہ       پکی شاہ مردان میانوالی

عاصمؔ بخاری بچپن توں علم و ادب نال گہرا تعلق رکھݨ آلے قلم کار ہن، اپݨے علمی ادبی کم دے حوالے نال میانوالی دے شاعراں ادیباں وچ اپݨاں ہک نویکلا مقام بݨا چکے ہن۔اردو تے سرائیکی ݙوہائیں زباناں وچ شاعری تے نثر نگاری کریندن۔خصوصََا تحقیق و تالیف دے میدان اچ آپ دا کم ٻہوں بھرواں ہے۔شاعری تے نثر نگاری وچ آپدیاں کئی کتاباں منظرِ عام تے آ چکیاں ہن۔عاصمؔ بخاری اپݨے تخلیقی تے تحقیقی کم دے اعتراف اچ کئی ادبی تنظیماں تے اداریاں دی طرفوں اسناد تے ایوارڈز وی حاصل کر چکے ہن۔آپ ادبی تنظیم ’’بزمِ ادراک و آگہی‘‘پکی شاہ مردان میانوالی دے صدر ہن،تے اپݨی تنظیم دے ذریعے ادب دی آبیاری تے نویں نسل کوں ادب آلے پاسے راغب کریندے پئین۔نمونہ کلام۔

### (1)غزل
میݙا حال ساری خدائی ہے چایا ہکّا توں نی آیا

تیݙے ٻاجھ ݙکھ میݙا ہر کہیں ونڈایا ہکّا توں نی آیا

تیݙی ذات تے ہن میکوں ٻہوں امیداں ، تہوں لایاں دیداں

خدا ڄاݨے کیں تیکوں ہے چا بچھایا ہکّا توں نی آیا

ٻہوں طعنے مہݨے ݙیوائے نی جیویں آکھاں تینوں کیویں

ہسایا ہے میں تے تَیں اپݨا پرایا ہکّا توں نی آیا

ہے پہچاݨ میݙی ضروری لکھاہے اوندا ناں قبر تے

وصیت دے وچ وی ایہا ہم لکھایا ہکّا توں نی آیا

مزاجََا نیںایݙا پتھر دل دا مالک ݙسا کیں بݨایائی

قبر دے اندر وی ہے غیراں لہایا ہکّا توں نی آیا

دماغ ای نہ تسلیم میݙا کریندا ، نہ اے دل منیدا

کیں مجبوری عاصم ؔ نوں ہوسی رہایا ہکّا توں نی آیا

### (2)غزل
کیتیاں ڳلاں باتاں ہر اروار دیاں

خبراں کہیں نہ ݙتیاں سانوں پار دیاں

نیک نتیجے ہوندے ہن اچھائیاں دے

چنڳیاں سنگتاں ݙٹھیائے آخر تار دیاں

ڳالھ پتے دی ہے جے کوئی سمجھے تاں

سانجھیاں ہوندیاں عزتاں سارے شار دیاں

بھلݨاں چاہواں تاں وی میں ناں بھل سڳدا

مٹھیاں مٹھیاں ڳلاں تیں من ٹھار دیاں

تیکوں عاصم آپ ݙسا وت کون ملے

ڳلّاں کردائیں ناکامی تے ہار دیاں

٭٭٭
آزاد لنگڑیال

اصل ناں       محمد بخش

قلمی ناں        آزاد لنگڑیال

ڄمݨ           1971ء 

تعلیم          میٹرک

پیشہ           زمیندارہ

فون نمبر        0302 7951899

جاہ پتہ       رنگ پور بگھور تحصیل نور پور تھل ضلع خوشاب

آزاد لنگڑیال سرائیکی دا سڄاک ، چست چلاک تے مایہ ناز شاعر ہے۔آپ دا مشاہدہ ٻہوں تیز تے تخیلات دی پرواز بلند ہے۔آزاد دے ہر شعر وچ بھر پور شعریت پاتی ویندی ہے۔اوہ شعریت توں خالی (خانہ پری دا )کوئی شعر نہیں لکھدا۔اوہ فطری شاعر ہے ،شاعری دا نزول اوندے اُتے آمد دی صورت اچ تھیندے۔آزاد ؔلنگڑیال نور پور تھل دا اوہ خوش نصیب شاعر ہے جیکوں عوام اچ ٻہوں مقبولیت حاصل ہے، تے مقامی سطح تے تھیوݨ آلے اکثر مشاعریاں دی کمپئرنگ دا اعزاز وی آزاد صاحب کوں حاصل ہوندے۔ نمونہ کلام۔

### (1)غزل
وقت اوکھا ہیا وقت دے نال ٹر

ٹر پیا ہیں تاں رک نئیں میݙالال ٹر

پندھ پیراں دا ہے پیر پچھ تے نہ رکھ

ہُݨ نہ چھالے ݙکھا وقت نہ ڳال ٹر

بھوڳ بھوڳݨ تاں  ݙے بھاڳ جاڳن متاں

بھوڳ بھوڳی ڄلوں بݨ کے بھائیوال ٹر

ٹور ایجھی ٹروں دنگ زمانہ تھیوے

ٹر میݙا جانیاں ٹر اکھیں بھال ٹر

شام تھیوݨ تے ہے مال وی ٹر پئے

آ تھکیڑے لہا توں وی دھݨوال ٹر

ہُݨ ہے آزاد ؔ ٹرݨاں مقدر تیݙا

پیر پکرن نہ پکرن بہر حال ٹر

### (2)غزل
اندر دا کئی ادھور میݙے نال نال ہے

اے ہے میݙا قصور میݙے نال نال ہے

دیوانگی دا لطف بھلا او تئیں نصیب نئیں

جے تئیں میݙا شعور میݙے نال نال ہے

سر ہے تاں یار سر تے کئی بار وی ہے

دستار دا غرور میݙے نال نال ہے

میں ہاں قصور وار منیندا ہاں اپݨاں جرم

یارو کوئی بے قصور میݙے نال نال ہے

اکھیاں دے آلھݨے توں وی بے گھر تھیا ہویا

ہنجھ دا یتیم پور میݙے نال نال ہے

میں آپ کجھ وی نہ جے ہاں تاں آپ نہ

آزادؔ کوئی ضرور میݙے نال نال ہے

٭٭٭
فیاض احمد زاہد

اصل ناں       فیاض حسین

تخلص         زاہدؔ

ڄمݨ           1971ء 

تعلیم          مڈل

فون نمبر        0333 6445698

جاہ پتہ       جاگیر گبول تحصیل و ضلع راجن پور

زاہد گبول دا تعلق راجن پور دی دھرتی نال ہے ، جتھاں عاشق خان بزدار تقریبََا 40سالیں کنوں ہر سال مہرے والا دے مقام تے سرائیکی میلہ کرواوݨ دا اہر کریندے۔ایں میلے دا بنیادی مقصد سرائیکی لوکاں کوں اپݨے حق حقوق بارے شعور ݙیواوݨ ہے۔ایہ میلہ ہک تحریک ہے ظالم جابر لوکاں دے خلاف۔جݙاں جو زاہد گبول ایں تحریک دا حصہ ہے۔اگر آپ دا شعری مجموعہ ’’آلھڑاں‘‘ پڑھ کے ݙیکھو تاں زاہد دے کلام اچ علمِ بغاوت ٻہوں بلند نظر آندے۔مثلََا ۔

؎بغاوت عام تھی ویسی تیݙے دربان تئیں پُڄسے

تے کُئی مظلوم ہتھ آخر تیݙے گروان تئیں پُڄسے

### غزل
روز وعدہ ہک وفا تھیندا ریہا

پر کوئی ہک نہ وفا تھیندا ریہا

وقت تاں چڑھدی کنی دا یار ہے

ظالمیں دا ہمنوا تھیند ریہا

ہسدا وسدا چوک ساݙے شہر دا

ݙیہدیں ݙیہدیں کربلا تھیندا ریہا

موت رُٹھے یار وانگوں بھڄ ڳئی

ساݙا جیوݨ ہک سزا تھیندا ریہا

ہر قدم تے مہݨاں ہک اوقات دا 

ساݙے منہ تے نت ٹھکا تھیندا ریہا

اتناں زاہدؔ یاد ئِ ݙیوے ٻجھ ڳئے

بعد ایندے سدھ نی کیا تھیندا ریہا
عالیہ انمول

اصل ناں       عالیہ عزیز

قلمی ناں        عالیہ انمولؔ

جٖمنْ           1970 ء 

تعلیم          مڈل

پیشہ           گھریلو خاتون

فون نمبر        0304 9100812

جاہ پتہ       محلہ شاہین آباد پرانْاں بٖدھلہ روڈ ملتان

شعری مجموعہ ’’سُنْ سینگی ‘‘ دی شاعرہ عالیہ انمولؔ دا ایہ چوتھا شعری مجموعہ ہے۔انمول خوبصورت لبٖ ولہجے دی شاعرہ ہے،اپنْی شاعری وچ ٹھیٹھ سرائیکی زبان استعمال کریندی ہے۔سرائیکی شاعری دیاں تقریبََا ساریاں صنفاں لکھدی ہے۔انمولؔ دی شاعری دا موضوع وسیب دیاں محرومیاں تے غربت و افلاس ہے۔خصوصََا اوہ صنفِ نازک یعنی عورت ذات دی حقیقی ترجمان ہے۔تے صنفِ نازک دے مسائل اوہ شدّت نال محسوس کریندی ہے۔جیویں جو آہدی ہے۔

؎دھی دا بار اٹھاونْ کیتے   گھر دے دانْے ویچنْے پوسن

بہر حال انمول دی شاعری محبت تے خلو ص دی شاعری ہے۔جیندے وچ انہاں دی خلوص پرور شخصیت دا عکس نمایاں نظر آندے۔نمونہ کلام حاضر ہے۔

### (1)غزل
دل دیاں گٖالھیں حال اولّے

بٖہہ تے ونڈوں ککراں تلّے

گزرا ویلا ہتھ نہ آوے

رول کھڑی میں سینگی چھلّے

ماء ہئی میکوں متّاں ڈٖیندی

میں نہ ہک وی بٖدھی پلّے

طعنے روز شریک مریندے

کم جو کیتم ڈھیر کُلَلّے

جو گزرے انمولؔ گزاروں

بھانویں مندڑے بھانویں بھلّے

### (2)غزل
رُل گٖئے میڈٖے خواب نی امڑی

جندڑی  وانگ عذاب نی امڑی

نانگاں کھادی پیار جو کیتم

کیتا پیار خراب نی امڑی

گھر دی رہی نہ ور دی رہ گٖئی

رہندی جند بے تاب نی امڑی

سسی بنْ کے روز سوچیندی

ڈٖے گٖئے ہوت جواب نی امڑی

سر دا سئیں انمول ؔجو ہائی

اوندا ذکر ثواب نی امڑی

؎ماء انمولؔ کوں متّاں ڈٖے کے

ول ول تھیوے صدقے گھولے

٭٭٭
سید رسول صید

اصل ناں       سید رسول

تخلص          صیدؔ

جٖمنْ           1971ء 

تعلیم          میٹرک

پیشہ           تجارت

فون نمبر        0332 7654886

جاہ پتہ       محلہ مصطفٰے آباد کندیاں تحصیل پپلاں ضلع میانوالی

سید رسول صیدؔ ڈٖو شعری کتاباں’’محبت بٖہوں ضروری ہے‘‘ تے ’’ تیڈٖے بٖاجھوں‘‘دے خالق ہن صیدؔ صاحب 1988ء وچ  افضل عاجزؔ تے محمود ہاشمی دی راہنمائی وچ اپنْی شاعری دا آغاز کیتا تے ہر صنفِ سخن تے طبع آزمائی کیتی۔ آپ دا شمار ضلع میانوالی دے نمائندہ شعراء وچ تھیندے۔نمونہ کلام حاضر ہے۔

### غزل
جڈٖاں زندگی دا پندھ مکسی تڈٖاں ہر آس مک ویسی

تیڈٖے دل کوں قرار آسی میڈٖا وسواس مک ویسی

زمانے دے کسے پل وچ تیڈٖا دیدار تھی پووے

خدا جٖانْے جو صدیاں دی اکھیں دی پیاس مک ویسی

اساڈٖا پیار ہک صورت لکھا گھن توڑ چڑھ سگٖدائے

امیری تے غریبی دا جڈٖاں احساس مک ویسی

خبر نَم جو ہجر تیڈٖے میکوں انجٖ چونڈ ونجٖنْاں ہے

جگر توں خون سک ویسی بدن توں ماس مک ویسی

ڈٖٹھا غیراں دے سنگ تیکوں میں سوچا صیدؔ بٖہوں جلدی 

اے سنگ تیڈٖا نِہاموں جئے نہ آسی راس مک ویسی
افضل صفی

اصل ناں       محمد افضل

قلمی ناں       افضل صفیؔ

ڄمݨ           1971ء 

تعلیم          ایم فل (پی ایچ ڈی جاری)

پیشہ           پروفیسر

فون نمبر        0301 7842908

جاہ پتہ       فتح پور ضلع لیہ

محمد افضل صفیؔ اردو تے سرائیکی دے مہاندرے شاعر ہن ۔آپ دے کئی (اردو) شعری مجموعے وی چھپ چکے ہن۔نمونہ کلام پیشِ خدمت ہے۔

### غزل
اپݨی جھانجھر سنبھال چاتی ونڄ

میڈٖی اکھ دے سوال چاتی ونڄ

میں نئیں رکھدا تیڈٖی نشانی کئی

آکے اپݨاں رومال چاتی ونڄ

آ ذرادیر بٖہہ میڈٖے کولوں

آ کوئی کم دی ڳال چاتی ونڄ

توں تاں دریا دی مݨ تے ویندا پئیں

تھل دے لوکاں دے حال چاتی ونڄ

اکھ تاں رستے تیڈٖے دو ٹر پئی اے

میڈٖی ہنجھ کوں وی نال چاتی ونڄ
منور عباس منور

اصل ناں       منور عباس

تخلص          منورؔ

ڄمݨ           1971ء

تعلیم           مڈل

پیشہ            رنگساز

فون نمبر        0334 6717311

جاہ پتہ         محلہ نظام آباد ڈیرہ غازی خان

اُستاد سعید احمد راشدؔ دے شاگرد ، شعری مجموعہ ’’مٹی تیݙے پیریں دی‘‘دے خالق تے ٻئے کئی پمفلٹس دے مصنف منوّر عباس منوّر ڈیرہ غازیخان دے خوبصورت لٻ و لہجے دے شاعر و ادیب ہِن۔نمونہ کلام ملاحظہ تھیوے!

### غزل
لکھدیں لکھدیں ادیب تھی ڳئے ہیں

کاغذیں دا نصیب تھی ڳئے ہیں

دل تے لاتھے ہوئے کولے بَکھ پئے ہن

شیت سجھ دے قریب تھی ڳئے ہیں

چاندنْی نال ٻہہ الیندے ہیں

تارے آہدن عجیب تھی ڳئے ہیں

تیݙی کھل وچ وی رل نسے سڳدے

ݙیکھ کتناں غریب تھی ڳئے ہیں

زہر تیݙا قصور کوئی نئیں

آپ اپنْے طبیب تھی ڳئے ہیں

دار تے نقش ہیں قیامت تئیں

ہُنْ منوّرؔ صلیب تھی ڳئے ہیں
غلام قاسم صفدر

اصل ناں       غلام قاسم

تخلص          صفدرؔ

جٖمݨ           1971ء 

تعلیم          پرائمری

پیشہ           محنت مزدوری

جاہ پتہ       چاہ احمد والا پہاڑ پور تحصیل و ضلع لیہ

### غزل
پندھیڑو پیار دے پندھ کوں مکیندیں مر ڳیا ہوسی

سفر تاں ٻہوں ݙسیندا ہا کریندیں مر ڳیا ہوسی

او اَہدا ہا میں ول آساں جیکر زندگی بھڑایا تاں

ولا جیڑھا نی ٹکریا ول او ویندیں مر ڳیا ہوسی

بکھے ہن ٻال ݙو ݙینہ دے او روندے ہوئے ݙیہدا ہا

او روزی اپݨے ٻالیں دی ڳولیندیں مر ڳیا ہوسی

جیڑھا اعلان کل تھئے تاں جنازہ ہا خوشی وانگوں

او شاید خلق ساری کوں ستیندیں مر ڳیا ہوسی

کلہی کوٹھی دیوچ بیمار پیؤ کوں سٹ کرائیں سم ڳئے 

پتہ کائنی او ٻڈھڑا پیؤ سݙیندیں مر ڳیا ہوسی

اِݙوں صفدرؔ بکھے ہمسائے دا رووݨ ہا نماشاں کوں

اوݙوں زردار زر اپݨاں سنبھیندیں مر ڳیا ہوسی
بشریٰ قریشی

اصل ناں       بشرٰی بی بی

قلمی ناں       بشرٰی قریشی

ڄمݨ           1971ء

تعلیم           ایم اے بی ایڈ

جاہ پتہ         بشرٰی قریشی ، C/Oبلاک نمبر 28 ڈیرہ غازی خان

### غزل
پھلیں دا سارا نکھار گھنساں 

میں تیݙے کیتے بہار گھنساں

ہر اک پچھانویں شکاری بٖیٹھے

میں کیڑھی چھانویں قرار گھنساں

بھَلّے اے غصہ ہے تیݙی عادت 

کݙی تاں من میں وی ٹھار گھنساں

بغیر میݙے جے رہ سڳیں توں!

میں تیݙے بٖاجھوں گزار گھنساں

نواں سہارا جے چھوڑ ݙیسی

میں اصلی مالک پکار گھنساں
محمد ممتاز ساجد

اصل ناں       محمد ممتاز

تخلص          ساجدؔ

ڄمݨ           1971ء 

تعلیم          ایف اے

پیشہ           ریٹائر فوجی

فون نمبر        0300 5333289

جاہ پتہ       تلّی تحصیل و ضلع خوشاب

### غزل
تیݙی سنگتاں دا دھاڳہ کچیرا سڄݨ

رکھیں لوکاں دیوچ ماݨ میرا سڄݨ

میݙی سدھراں دی جھڳڑی ہے نکڑی جھئی

تیݙی شوخی دا بنگلہ اُچیرا سڄݨ

نال پلکاں دے خوش تھی ٻوہاری ݙیواں

ساݙے ویہڑے تاں آ پا توں پھیرا سڄݨ

اِتھے سکھ دی مسافت ہے نکڑی جھئی

پر ݙکھاں دا ہے پینڈا لمبیرا سڄݨ

او تاں مر کے وی دنیا تے جیندا ریہا

ہائی کردار جیندا اُچیرا سڄݨ

٭٭٭
عبدالنبی جعفری

اصل ناں       عبدالنبی

قلمی ناں       عبدالنبی جعفریؔ

ڄمݨ           1972ء 

تعلیم          ایف اے

پیشہ           ملازمت( واپڈا)

فون نمبر        0331 6026979

جاہ پتہ       روجھان مزاری ضلع راجن پور

ادبی تنظیم’’ سرائیکی ادبی سنگت فیض فقیر‘‘روجھان دے سر پرستِ اعلٰی ، سہ زبان شاعر عبدالنبی جعفری اردو، سرائیکی تے بلوچی زبان دے شاعر ہن ، تحصیل روجھان چونکہ پنجاب دا باڈر ہے ، اڳوں بلوچستان شروع تھی ویندے ۔ تہوں اتھاں بلوچ کلچر وی پاتا ویندے۔جعفری صاحب دا تعلق بلوچ قبیلہ گورچاݨی نال ہے ۔لہٰذا آپ دی مادری زبان بلوچی ہے۔آپ استاذالشعراء حضرت فیض فقیر مرحوم دے شاگرد ہن۔بقول عمران فیض گورچاݨی آپ دا ہک شعری مجموعہ وی منظرِ عام تے آوݨ آلا ہے۔عبدالنبی جعفری ہک پختہ کار شاعر ہن تے خوبصورت غزل لکھدن۔نمونہ کلام

### غزل
آڳئی جݙاں جدائی شام کوں

ہنجھ میݙی پلکیں تے آئی شام کوں

رات ساری وت ولا روساں ودا

مئے میکوں ایجھی پلائی شام کوں

شام دے ویلے دا نکھڑݨ ٹھیک نئیں

ٹھیک نئیں اے بے وفائی شام کوں

نت میں کیوں مایوس رہنداں شام کوں

خوش تاں ہے ساری خدائی شام کوں

روز تیݙا کوڑ ہوندے اوساں میں

تھئین دریا وانگ اکھیں جعفریؔ

ݙس کݙاں وعدہ نبھائی شام کوں

جاں تیݙی تصویر چائی شام کوں
اسلم وارثی

اصل ناں       محمد اسلم 

قلمی ناں       اسلم وارثیؔ

جٖمنْ           1972ء 

تعلیم          میٹرک

پیشہ           ٹھیکیدار(رنگ سازی)

فون نمبر        0331 7305797

جاہ پتہ       سجاد آباد کالونی بلاک نمبر57ڈیرہ غازیخان

اسلم وارثیؔ بنیادی طور تے نعت گو شاعر ہن ، اردو تے سرائیکی ڈٖوہائیں زباناں وچ شاعری کریندن۔لفظ لفظ خوش نصیب، سوچیں دی معراج ، محبت مجھ پہ مرتی ہے، پہاڑ دیاں راتیں وغیرہ آپ دے شعری مجموعے وی چھپ چکے ہن۔نمونہ کلام حاضر ہے۔

### (1)غزل

سوجھلیں کوں شکار کر گھنداں

چندر کوں چم کے پیار کر گھنداں

جڈٖاں چوّدا نئیں تانگھ دا پتھر 

حوصلیں کوں ونگار کر گھنداں

او وی ڈٖہدا ہے اکھ بچا کے میکوں

میں وی لک لک دیدار کر گھنداں

نندر وچ ویڑھ گھنداں زلف اوندی 

خواب کوں خوشبو دار کر گھنداں

اتناں غربت نی بار چا سگٖدی

خواہشاں قسطوار کر گھنداں

وارثیؔ کہیں سفر تے ویندیں ہوئیں

سک دی سر تے لکار کر گھنداں
دلشاد بلوچ

اصل ناں       دلشاد احمد

قلمی ناں       دلشاؔد بلوچ

جٖمنْ           1972ء 

تعلیم          میٹرک

پیشہ           زمیندارہ

جاہ پتہ       وستی بلوچاں ، نورپور نورنگا ،بہاولپور

### غزل
ہے خطا بٖس ایہ میڈٖی جو کر کھڑا ہاں پیار میں

ہے اوہو قاتل میڈٖا سمجھا ہا جیکوں یار میں

دلربا ایجھیں ادا دے نال میں توں دل منگیا

چیر سینہ دل ڈٖتم نہ کر سگٖیم انکار میں

بھل گٖیا ہاں رل گٖیا ہاںکر کھڑاں نقصان خود

اوندے کوڑے وعدیاں دا کر کرائیں اعتبار میں

غوطے کھاندا میں ودا ہاں غم دے گھمنْ گھیر وچ

ڈٖا ترنْ دا آندا نئیں اُروار ہاں نہ پار میں

غم فکر کھادی ویندن میں بھل گٖیاں ہر عیش کوں

چن جڈٖاں دا رُخ وٹائے ہوں ڈٖینہ دا ہاں بیمار میں

جگٖ دیوچ دلشادؔ میکوں لبھدا نئیں غمخوار کوئی

ہُنْ تاں اصلوں زندگی توں تھی گٖیاں بے زار میں
عتیق خیالی

اصل ناں       عتیق احمد خان

قلمی ناں       عتیقؔ خیالی

جٖمݨ           1973ء 

تعلیم          ایم اے (اردو)

پیشہ           ٹیچر

فون نمبر        0306 8768172

جاہ پتہ       چک نمبر 114ٹی ڈی اے تحصیل کروڑ ضلع لیہ

شعری مجموعہ’’ پہلی آواز ‘‘دے خالق عتیق خیالی بنیادی طور تے اردو دے شاعر ہن ، سرائیکی اچ وی خوبصورت شاعری کریندن، تے ’’چونڈھی دا پورھیا‘‘ انہاں دا سرائیکی شعری مجموعہ وی چھپ چکے۔عتیق خان خیالی دا تعلق پٹھان قبیلے یوسف زئی نال ہے۔’’خیالی‘‘ نسبت لائی ہوئی ہے انہاں اپݨے استادِ محترم حضرت خیال امروہوی دی جیڑھے جو اردو دے عظیم شاعر ہن۔عتیق خیالی سئیں دا نمونہ کلام حاضر ہے۔

### (1)غزل
بکھ کنوں ہک مر گٖیا ہے ٻال میݙے شہر دا

دم نکلدے ݙیکھ کے ہُݨ حال میݙے شہر دا

زندگی دے کیڑھے کیڑھے درد پھولاں جانیاں

کھا گٖیا ہے لُٹ کرائیں بھئیوال میݙے شہر دا

ونجٖ کے ساکوں گھنݨاں پوندے گھر دا اَٹّا لین وچ

وِک گٖیا ہے کیڑھے پاسے مال میݙے شہر دا

کیا ستم ہے ہتھ تے ہتھ سجھدا نہیں کہیں شخص کوں

گھن کے اَئے تاریکیاں ہر سال میݙے شہر دا

آونجٖے ہا کئی جگٖاوݨ گھِل کریندی قوم کوں

جاگٖ پووے  ول متاں اقبال میݙے شہر دا

### (2)غزل
غم الم دی داستاں کیکوں سُݨاواں دوستو

تس توں پھَٹ گٖئی ہے زباں کیویں الاواں دوستو

عمر بھر دا ہمسفر میکوں کلہیپا ݙے گٖیا

زندگی دا ہر ستم کیویں نبھاواں دوستو

ہر قدم تے دوستاںدی بزم توں غم دان تھئے

کھل کے اپݨے دل دے غم کیکوں ݙساواں دوستو

عشق میݙے دا تقاضا ہے سمندر بݨ کرائیں

پل نہ گزرے یار دے قدمیں سماواں دوستو

چندر چہرہ ،جھیل نظراں ،جسم ہے صندل نما

دم نکلدے یار کوں کیویں بھلاواں دوستو

٭٭٭
نذیر حسین شاہ حسرت

اصل ناں       نذیر حسین شاہ

تخلص          حسرتؔ

جٖمنْ           1973ء

تعلیم           بی اے

پیشہ            مدرس

فون نمبر        0344 6864714

جاہ پتہ         بہل ضلع بھکر

### غزل
سوچم نصیب اپنْے کوں اجٖ ول ٓزما ڈٖیکھوں تاں سہی

دلبر دے در دے سامنْے کر کے صدا  ڈٖیکھوں تاں سہی

خالق وڈٖا رحمان ہے سُنْدا ہے ہر دل دی صدا

توڑے زباں ہے بے اثر منگ کے دعاء  ڈٖیکھوں تاں سہی

کئی آکھ دے شدّاد ہے ، کئی آکھدے نمرود ہے

میں آکھداں فرعون ہے ، کوڑا خدا ڈٖیکھوں تاں سہی

توڑے جو ساہ ہن چھیکڑی دل آکھدا ہے ہک دفعہ

متاں حیات اچ مل ونجٖے کر کے دعاء  ڈٖیکھوں تاں سہی

صدیاں توں حسرتؔ کوڑ ہے  چن عید دا چن عید دا

من التجا پردہ ہٹا چن عید دا  ڈٖیکھوں تاں سہی

٭٭٭
رانا محمد یونس شاہد

اصل ناں       محمد یونس 

تخلص          شاہدؔ

جٖمنْ           1973ء 

تعلیم          میٹرک

پیشہ           تجارت

فون نمبر        0300 6077895

جاہ پتہ       جوہر آباد ضلع خوشاب

غزل

او تیڈٖے نال گزارا وقت سارا یاد آندا ہے

میکوں اجٖ وی تیڈٖی اکھ دا اِشارا یاد آندا ہے

تیڈٖے کیتے بکھیڑاہئی اساڈٖی زندگی رُل گٖئی 

میکوں قصہ جوانی دا دوبارا یاد آندا ہے

اساں در در تے رل گٖئے ہاں توں گٖل لیکھاں دی کردا ہیں

میکوں اپنْے مقدر دا ستارا یاد آندا ہے

نہ توں بھلدا ، نہ میں رلدا نہ سہندا ہجر دے صدمے

جیڑھا ڈٖے کے ولایا ہئی سہارا یاد آندا ہے

توں آہدا ہائیں میں مر ویساں جے شاہدؔ تیتھوں میں نکھڑا

تیڈٖا بُٖک بُٖک او  روونْ دا نظارا یاد آندا ہے

٭٭٭
عبداللطیفؔ اعوان

اصل ناں       عبداللطیف

تخلص          لطیفؔ

جٖمنْ           1973ء 

تعلیم          میٹرک

پیشہ           محنت مزدوری

فون نمبر        0343 9362007

جاہ پتہ       موضع لچھرا درابن روڈ ،ڈیرہ اسماعیل خان

### غزل
دل اچ پیار دا ڈٖیوا بٖل گٖئے

مونجھے من اچ پئے تھڑتھل گٖئے

تخت تے شاہی مل گٖئی اوکوں

جیکوں سٹیا اندھی ڈٖلھ گٖئے

بے قدراں نے قدر نہ کیتی

ویلہ مُٹھیں پھوک کے مل گٖئے

جیڑھا یار دے در تے گٖیائے

کون آہدے جو خالی ول گٖئے

یار لطیفؔ غزل ہے آکھی

یار سُنْی تھی مسئلہ حل گٖئے

٭٭٭
بشیر بزمی

اصل ناں       بشیر احمد

قلمی ناں       بشیر بزمی

جٖمنْ           1974ء 

تعلیم          میٹرک

فون نمبر        0340 3280608

جاہ پتہ       موضع درگھ کوٹ ادو ضلع مظفر گٖڑھ

شعری مجموعہ ’’ پینگھاں‘‘ دے خالق بشیر بزمی دا تعلق کوٹ ادو دے نواحی موضع درگھ نال ہے ،بشیر بزمی سرائیکی دے مہاندرے شاعر ہن ،بقول پروفیسر عمران میرؔ ’’پینگھاں‘بنیادی طور تے سرائیکی وسوں دی ہزار سالہ شعری راند دا اوہ سچل پوکھا ہے جیندی ہوند بندے دی سکت تے پھربنْ دی ہے ‘‘بہر حال مرزا غالب دا ہک مصرعہ ہے جو۔

ع۔کون جیتا ہے تیری زلف کے سر ہونے تک

ایں مصرعے دے تناظر اچ بشیر بزمیؔ دا ہک شعر ڈٖیکھو!

؎ہتھیں ڈٖو کتاباں ،وڈٖے ناز نخرے

پریشان ساری خدائی کیتی ویندے

علاوہ ازیں بشیر بزمیؔ دیاں ڈٖو عدد غزلاں حاضر ہن۔

### غزل
گٖوٹھ کچاہری مونجھ ای مونجھ اے 

تیڈٖی یاری مونجھ ای مونجھ اے

تیڈٖا ہوونْ نہ ہوونْ ہے

ہُنْ تاں ساری مونجھ ای مونجھ اے

دل روندا ہے ، اکھ دے رستے

ہنجھ ہے جاری مونجھ ای مونجھ اے

قاصد کولوں پچھو جیکر

کار گزاری مونجھ ای مونجھ اے 

بزمیؔ اوندے نیناں دی وی

چل گٖئی آری مونجھ ای مونجھ اے
شاہدہ وفا علوی

اصل ناں       شاہدہ بی بی 

قلمی ناں       شاہدہ وفاؔ علوی

ڄمݨ           1974ء 

تعلیم          میٹرک

پیشہ           سوشل ورکر

فون نمبر        0347 1319032

جاہ پتہ       موضع بھٹہ پور تحصیل و ضلع مظفر ڳڑھ

شاہدہ وفا علوی ضلع مظفر ڳڑھ دی مایہ ناز شاعرہ ہے،سرائیکی شاعری دیاں تقریبََا ساریاں صنفاں لکھدی ہے، خوبصورت لٻ و لہجے دی رواں شاعری کریندی ہے۔آپ دی شاعری دا مرکزی موضوع جمالیات ہے۔جیویں اوہ اپݨے شعری مجموعہ’’ڳویڑ‘‘ اچ خود لکھدی ہے کہ۔

؎تھیساں ٻس میں اوندے نانویں

تھیسی نہ کئی جیندے سانویں

بہر حال شاہدہ وفا علوی ہک فطری شاعرہ ہے ، شعر و شاعری اوندی سرشت اچ شامل ہے۔نمونہ کلام ملاحظہ تھیوے۔

### غزل
انا رول چھوڑی انا لبھدیں لبھدیں

فنا تھی ڳئے ہیں بقا  لبھدیں لبھدیں

شرم تھی قتل ڳئی بے شرمی دے اندر

حیا مک ڳئی ہے حیاء لبھدیں لبھدیں

سنڄاتا نسے جو ہے شہ رڳ دے نیڑے

ودے رلدے ہیں نت خدا لبھدیں لبھدیں

نی لیندا کئی مرہم تے پٹیاں زخم تے

ڳئے تھک ہیں آخر دوا لبھدیں لبھدیں

نمازِ محبت دے ہک سجدے کیتے

قضا تھی ڳئے کئی ادا لبھدیں لبھدیں
قربان ازہر

اصل ناں       قربان حسین

قلمی ناں       قربان ازہرؔ

ڄمݨ           1974ء 

تعلیم          میٹرک

پیشہ           ٹیچنگ

فون نمبر        0306 6559759

جاہ پتہ       گانگا نگر رحیم یار خان

شعری مجموعہ’’ ہجر دی شام ‘‘دے خالق قربان ازہر 1974ء کوں محمد بخش گانگا دے گھر پیدا تھئے۔2002ء کوں امان اللہ ارشدؔ دی راہنمائی وچ شاعری شروع کیتی عشق و محبت دی شاعری کریندن۔نمونہ کلام حاضر ہے۔

### غزل
قہر دی قید بھوڳݨ دا کئی ایجھاں یارو ول آگئے

نہ سک دامن چھوڑیندی ہے بھانویں نیزے تے ڳل آڳئے

سبھے کھیݙاں مقدر دیاں کہیں تے کئی گلہ کائنی

میݙیاں سیتاں سیاہ تھی ڳن ،اوندی سیت اچ کنول آڳئے

محبت ہا گناہ میݙا ایہو تاں بخش ݙیویں ہا

میں وی ساوݨ مناواں ہا میݙے حصے کیوں تھل آڳئے

پھرن قاتل بزاریں وچ مرن  مقتول جیلیں وچ

میݙا مالک تیݙے جڳ تے اے کیہو جھاں عدل آڳئے

اُٹھی ازہرؔ توں کھڑا تھی ادب نال پیر ونڄ تے چم

ایویں لڳدے جیویں اڄ کئی سڄݨ دا ہم شکل آ ڳئے
مجید سانول

اصل ناں       عبدالمجید

قلمی ناں       مجید سانولؔ

جٖمݨ           1974ء 

تعلیم          بی اے (بی ایڈ)

پیشہ           ٹیچر

فون نمبر        03007483832

جاہ پتہ       محمود کوٹ شہر تحصیل کوٹ ادو ضلع مظفر ڳڑھ

### غزل
او وی ہُݨ ݙیہدا ودے زخمی جگر دا فاصلہ

میں وی ہُݨ ݙیہدا وداں قاتل نظر دا فاصلہ

اوں وی سمجھے میں وی سمجھے پر ݙوہائیں خاموش ہیں

ݙو قدم دا صرف رہ ڳئے سر ، پتھر دا فاصلہ

اوندے میݙے درمیاں ہے رات کالی رازداں

او کچھیندا ہے نماشاں، میں سحر دا فاصلہ

بٖک دعا دا فاصلہ تاں نئیں نظردا اے خدا!

دور کتناں ہے دعا توں تیݙے در دا فاصلہ

کے جتی ہن دور ہتھ صیاد دے میں جٖاݨداں

او وی میݙی جٖاݨدا ہے بال و پر دا فاصلہ

٭٭٭
شہباز اقبالی

اصل ناں       محمد شہباز

قلمی ناں       شہباز اقبالیؔ

ڄمݨ           1974ء 

تعلیم          ایم اے ، ایل ایل بی

پیشہ           وکالت

فون نمبر        0305 6076516

جاہ پتہ       موضع ڄئی وستی وݙی جھوک شجاع آباد

### (1)غزل
دکان آپݨی ہے نہ مال آپݨاں ہے

تہوں تھیندا ویندا زوال آپݨاں ہے

اصل جنس لبھدی نی کھیتاں دے اندر

تے ہر جنس دا ٻس کٻال آپݨاں ہے

حکومت دا ݙیکھو تاں کئی حال کینی

اوہو حال ہوندا جو حال آپݨاں ہے

اساں خود ای مخلص کہیں نال کینی

تے جئیں ڳالھوں جیوݨ محال آپݨاں ہے

اے خالق دا کم ہے جو ہر شخص دی سئیں

زبان آپݨی ہے ، خیال آپݨاں ہے

؎نہ کوئی شئے اقبالیؔ ہاں میں

سب کجھ پیر استاد دے وس اے

٭٭٭
جام عابد

اصل ناں       عابد حسین

قلمی ناں       جام عابدؔ

جٖمنْ           1974ء 

تعلیم          پرائمری

پیشہ           زمیندارہ

جاہ پتہ       ڈاکخانہ کوٹلہ نصیر ضلع راجن پور

### غزل
سکھ اَئیں کتھوں اُلجھے سِنْپ وے سانولا

پوڑیں چڑھا ڈٖاکے نہ کپ وے سانولا

دیدیں دے در لنگھدا ہویا دل دے شہر

لکھ وار آ ! کندھاں نہ ٹپ وے سانولا

دل دی صدا سُنْ تے ولا جگٖ دی طرح

تَیں وی تاں چا ماریا ہے مپ وے سانولا

قربت دا اے ویری ہے جگٖ ازلیں کنوں

قسمت تے نہ الزام تھپ وے سانولا

کیڈٖے ونجٖوں ، کنتے مروں ہینْے جو ہَؤں

سہندے ودوں تیڈٖے ڈٖڈھپ وے سانولا

تیکوں پُنی عابدؔ تیڈٖی دانشوری

ساڈٖے ذمے سارے گٖلھپ وے سانولا
فیاض ناصر بھٹی

اصل ناں       فیاض احمد

قلمی ناں       فیاض ؔ ناصر بھٹی

ڄمݨ           1974ء 

تعلیم          مڈل

پیشہ           محنت مزدوری

فون نمبر        0301 4071248

جاہ پتہ       موضع جھوک بھُٹہ ڈاکخانہ خانڳڑھ، ضلع مظفر ڳڑھ

### غزل
دامن تر ہے توں نئیں آیا

کلھا گھر ہے توں نئیں آیا

کالی رات ئِ چپ ای چپ ئِ

دل کوں ݙر ہے توں نئیں آیا

آکھیا ہاوی ݙیکھݨ آساں

چاک جگر ہے توں نئیں آیا

کوئی شئے پلّے کائنی رہ ڳئی

مونجھ مگر ہے توں نئیں آیا

کھلیاں اکھّیں کھلے ویہڑے

کھلّا در ہے توں نئیں آیا

ݙیکھ فیاضؔ اڄ میݙے کیتے

روز حشر ہے توں نئیں آیا

٭٭٭
سجاد راکب

اصل ناں       سجاد سرور

قلمی ناں       سجاد راکبؔ

ڄمݨ           1972ء 

تعلیم          بی اے

پیشہ           ٹیچر

فون نمبر        0302 6845383

جاہ پتہ       محلہ نور شاہ بخاری احمد پور شرقیہ (بہاولپور)

سجاد راکبؔ اردو تے سرائیکی ݙوہائیں زباناں وچ شاعری کریندن ، اردو اچ انہاندا مجموعہ کلام ’’ آدھے بادل آدھی دھوپ‘‘ چھپ چکے ، سرائیکی اچ وی ٻہوں سوہݨی شاعری کریندن، خصوصََا غزل ٻہوں خوبصورت لکھدن۔سجاد راکب ہک صلح پسند شاعر ہے  ۔ ایں حوالے نال آپ دا ہک خوبصورت شعر ملاحظہ تھیوے!

؎دشمن دے ویہڑے بھیڄم کھنڈ کھیر دے کٹورے

صدیاں دی ٻلدی بھا کوں کے تئیں ہوا ݙیجے

### غزل
تیݙیاں ڳالھیں باتیں کریندے ودے ہیں

زمانے کوں دشمݨ بݨیندے ودے ہیں

درختاں دے منڈھاں تے دیوانگی وچ

تیݙے ناں کوں لکھ کے مٹیندے ودے ہیں

خدا ڄاݨے ساکوں اے کیا تھی ڳیا ہے

اوندے نال خود کوں ڳولیندے ودے ہیں

کوئی یار ٻیلی نہ ساتھی نہ سنگتی

کلہیپے دی دنیا وسیندے ودے ہیں

کوئی آرزو نی اساں ول وی راکبؔ

مزاراں تے ݙیوے ٻلیندے ودے ہیں

### غزل
سجھ دے وی ݙوجھے پاسے ونڄ تے ݙکھا ݙیویجے

راتیں ودھا ڈیوٖیجن ، ݙینہ کوں گھٹا ݙیویجے

دشمن دے در تے بھیڄم کھنڈ کھیر دے کٹورے

صدیاں دی ٻلدی بھا کوں کے تئیں ہوا ݙیوجے

اوں شہر شیشہ گردیاں کیا کیا مثالاں ݙیواں

پھرداں تاں دل اے آہدے خود کوں ونڄا ݙیویجے

دامن اُلٹ تے جیڑھا تندوں کھنڈیندا رہوے

اوں بے ادب کوں یارو دستار کیا ݙیویجے

ہتھ تے ستارے رکھ تے ، اکھیں تے ہونٹھ چم تے

اوں بے وفا توں ہُݨ تاں سب کجھ وتا ݙیویجے

آدل دے آسوں پاسوں راکبؔ خدا کوں ڳولوں

اِتھ تاں پچھانویں ݙسدن کیکوں صدا ݙیویجے

٭٭٭
اجمل گاݙی

اصل ناں       محمد اجمل

قلمی ناں       اجمل گاڈٖی

جٖمنْ           1975ء 

تعلیم          مڈل

پیشہ           محنت مزدور

فون نمبر        0345 2219582

جاہ پتہ       موضع رکھ پتل تحصیل کوٹ ادو ضلع مظفرگٖڑھ

اجملؔ خان گاڈٖی کوٹ ادو دی دھرتی دا نامور شاعر ہے ، سرائیکی شاعری دیاں تقریبََا ساریاں صنفاں لکھدے،آپ دی شاعری وچ مزاحمتی رنگ نمایاں نظر آندے ۔جیویں جو آپ دا ہک شعر ہے۔

؎میڈٖے شہر دا شہنشاہ      پَٹکا بٖدھیندے چور کوں

اجمل خان گاڈٖی کریم بخش واجبؔ دے شاگرد ہن ۔ خوبصورت لبٖ و لہجے دی شاعری کریندن۔علاوہ ازیں پُل 40نہرٹی پی لنک تے کئی سال کنوں مسلسل سالانہ سرائیکی مشاعرہ اجملؔ گاڈٖی دی خاص پہچانْ بنْ چُکے۔ نمونہ کلام۔

### (1)غزل

توڑے رستے یکے بدلا کھڑے ہیں

ولا رُلدے اتھاہیں آ کھڑے ہیں

جے ساکوں علم ہوندا نہ کریندے

محبت گٖیڑ ہا گٖل پا کھڑے ہیں

جڈٖاں علم ئِ ٹکرسی نہ الیسی

اوندے راہ تے کریندے کیا کھڑے ہیں؟

کوئی مشکل دیوچ نی ساتھ ڈٖیندا

اساں سنگتی یکے ازما کھڑے ہیں

اے کملا دل نی اجملؔ ہک منیدا

اساں تاں لکھ دفعہ سمجھا کھڑے ہیں

؎رات اتنی جو بے قراری ہئی

اکھ دے رستے توں نئیں گزاری ہئی

سہ تے اجمل کہیں دا قبضہ ہا

میڈٖی زندگی یکی ادھاری ہئی
طارق اداس

اصل ناں       محمد طارق

تخلص          اداسؔ

ڄمݨ           1975ء 

تعلیم          میٹرک

پیشہ           ’’معذور‘‘

فون نمبر        0305 6577403

جاہ پتہ       نزد ریلوے اسٹیشن درکھانہ ضلع خانیوال

### غزل
نہ کوڑیاں قسماں چایا کر

نہ جاہ جاہ تے دل لایا کر

نہ نکلیا کر توں بݨ ٹھݨ کے

نہ پاڳل شہر بݨایا کر

نئیں لبھدا مرہم زخماں دا

نہ نیناں تیر چلایا کر

ایہ جوبن اوڑک ڈھل ونڄݨے

نہ نخرے ڈھیر ݙکھایا کر

اے دنیا طارقؔ فانی ہے

توں اپݨاں من سمجھایا کر

؎سڄݨاں نال تاں باغ بہارے

دل کوں ملدا چین قرار اے

دل جو ہجر اچ سڑدا ہووے

دید سڄݨ دی ݙیندی ٹھار اے
سعید احمد حسرت

اصل ناں       سعید احمد

تخلص         حسرتؔ

ڄمݨ           1975ء 

تعلیم          میٹرک

پیشہ           مستری

فون نمبر        0342 7244877

جاہ پتہ         وستی شیر ڳڑھ ، ڈاکخانہ شادن لُنڈ ضلع ڈیرہ غازی خان

### غزل
پئے ہیں رستے اُتے سئیں گزرݨے جو ہن

پُھل محبت دے ہک ݙینہ کھلرݨے جو ہن

زندگی دے پندھیڑو کوں پندھ کھا ویندن

ݙر دے ٻیٹھوں اساں پندھ اے کرݨے جو ہن

بھوڳ ساݙے ذمے ، بھاڳ تیݙے حصے

ساݙے ڳل وچ محبت دے مرݨے جو ہن

اُٹھی ڳولوں دوا دیر تھی نہ ونڄے

مَلّے کھکِّر وانگوں ݙکھ وگھرݨے جو ہن

تھی اُٻالھاں نہ اتناں توں حسرت ؔمیاں

کوڑے سچے اتھاں سبھ نترݨے جو ہن
مرتضٰی زاہد

اصل ناں       غلام مرتضٰی

قلمی ناں       مرتضٰی زاہدؔ

ڄمݨ           1975ء 

تعلیم          میٹرک

پیشہ           ڈسپنسر

فون نمبر        0336 7903695

جاہ پتہ        قصبہ کالا ، ضلع ڈیرہ غازی خان

### غزلیہ اشعار
؎امن جیویں ضروری ہے چمن دی آبرو کیتے

تیݙا سایہ ضروری ہے بدن دی آبرو کیتے

کیویں نئیں فیصلے تھیندے ہوون میڑھاں محبت دیاں

محبت ٻہوں ضروری ہے امن دی آبرو کیتے

ساݙا تن من تے دھن زاہدؔ ساݙا ہر پل اوندی خاطر

ساݙا چیڑیں دا چنمبہ ہے موہن دی آبرو کیتے

؎میں منزل دا سوچیندا ہاں سہاریں دی خبر کائنی

سمندر دا کتھاں انت ئِ کناریں دی خبر کائنی

او پچھدے میں کنوں زاہدؔ ݙٹھس ترٹدا ہویا تارا

میں آکھئے چاندݨاں راہ ہے ستاریں دی خبر کائنی
ظفر مسکین

اصل ناں      محمد ظفر

قلمی ناں      ظفر مسکینؔ

ڄمݨ         1975ء

تعلیم         پرائمری

فون نمبر      0306 7306978

جاہ پتہ       وستی جھنڈیر  شاہجمال روڈ خانڳڑھ ضلع مظفر ڳڑھ

### غزل
اے دنیا ہئی ڈھیر مکاری

سوچ سمجھ تے لانویں یاری

ٻاہروں چِٹّے اندروں کالے

ݙیکھ نہ بھُلیں صورت پیاری

مٹھے ٻولیں نال ٹھڳیندے

لحظے دیوچ دنیا ساری

ہک نئیں کئی ہن روپ انہاندے

جا جا اڈّٖی ودّن ڳاری

جے تئیں پیسہ تیݙے پلّے 

او تئیں پئین پلتھی ماری

آخر بُکھا کر ٹُر ویسن

تیکوں تیݙے یار مداری

؎اجٖ مسکینؔ دا جڳ تے جیوݨ

تھی مشکل ڳئے کیا پُچھدے وے

٭٭٭
شریف پردیسی

اصل ناں       شریف احمد

قلمی ناں       شریف پردیسیؔ

جٖمݨ           1976ء 

تعلیم          ایف اے

پیشہ           ٹیچنگ

فون نمبر        0321 7516798

جاہ پتہ         مکول کلاں تحصیل تونسہ شریف ضلع ڈیرہ غازی خان

شریف پردیسیؔ دا تعلق تحصیل تونسہ دی وستی مکول کلاں نال ہے آپ مشہور مزاحمتی شاعر بشیر غمخوار دے شاگرد ہن۔3شعری مجوعیاں ’’ہنجھ دے حاشئے‘‘، ’’وسیلہ ‘‘ تے ’’مسک‘‘ دے خالق ہن۔تے غزل وی ٻہوں سوہݨی لکھدن۔ نمونہ کلام حاضر ہے۔

### (1)غزل
ݙیکھ میݙے حوصلے اوندے ستم حیران ہن

اجٖ نظردا پئے ستم دی موت دے امکان ہن

چپ چپاتیں مار چھوڑی میݙی ہر ہک آرزو

مفلسی دے میں نپھر تے روہ جیݙے احسان ہن

تہوں میݙے ہن ٻال بُکھے ، تہوں میں ہاں غربت دیوچ

میݙے ہمسائے یکے کجھ چوہدری کجھ خان ہن

او جنہاں یاراں دی لوکو دوستی بے لوث ہئی

لوک ایجھے ویڑھ کے چادر سُتے غستان ہن

ݙیکھ پردیسیؔ زمانے وچ ہکو قانون ہے

اوکھ وچ مطلب دے سنگتی تھیندے کان و کان ہن
سجاد حسین سحر

اصل ناں       سجاد حسین

تخلص          سحرؔ

ڄمݨ           1969ء 

تعلیم          ایف اے

پیشہ           پبلک لائبریرین

فون نمبر        0304 1407725

جاہ پتہ       محلہ مستوئیاں علی پور ضلع مظفر ڳڑھ

### غزل
میݙے ݙکھ دی نماشاں ڈھل ڳئی ہے

توں ہُݨ تاں ول مصیبت ٹل ڳئی ہے

ݙٹھی ہوسس کماݨے پھُل دی میت

خزاں اَئی ہوئی پچھوں تے ول ڳئی ہے

کݙاں ڈھلسی تیݙی چپ دا پچھانواں

الانویں ہا ،جوانی ڈھل ڳئی ہے

اوکوں آکھیں کݙاں پتھّر وسیسیں

میݙے ہنجھواں دی بٖیری پھل ڳئی ہے

سحرؔ دل کوں بھلا کے تئیں روویجے

جیڑھی شئے ݙل ڳئی بٖس ݙل ڳئی ہے

؎کہاڑی آپ پیریں مارݨی ڄاپے ہینکوں آہدن

سحرؔ میں آپ وی کھورا ہاں ، دل کوڑیل تے آڳئے
حسرت ہسوانہ

اصل ناں       محمد رشید

قلمی ناں       حسرت ہسوانہ

جٖمنْ           1975ء 

تعلیم          ایف اے

پیشہ           زمیندارہ

فون نمبر        03007199176

جاہ پتہ       موضع موجی والا تحصیل شجاع آباد ضلع ملتان

شعری مجموعہ’’مندریئے منہ‘‘دے خالق رشید حسرت ہسوانہ دی شاعری بارے معروف شاعر بے زر شجاعآبادی لکھدن جو ’’رشید حسرت دے ڈٖوہڑے ، غزل ، نظم ،کافی دے ہر شعر توں زندگی دیاں اوہ حقیقتاں کھل کے سامنْے آندین جنہاں کولوں انکار ممکن ای کینی ، تے حسرت جڈٖاں انہاں تلخ حقیقتاں کوں محسوس کریندے تاں اپنْے اندر دا درد شعر دے روپ اچ بیان کریندے ۔تے آہدے۔

؎احساس دا ہے جگٖ توں جنازہ نکل گٖیا

لاشہ وفا دا املک پامال تھی گٖیا ہے

تے ہُنْ رشید حسرت دی غزل دا نمونہ ملاحظہ تھیوے۔

### غزل
صنم وی نی ملیا ساکوں خدا وی چھوڑ بٖیٹھے ہیں

کوئی خیرات وی ڈھئی نئیں تے کاسہ تروڑ بٖیٹھے ہیں

اساں ویلھے دے ہتھ وچ غیرتاں گروی رکھا اَئے ہیں

اساں شرم و حیا اپنْے دا سینہ ہوڑ بٖیٹھے ہیں

ضمیر اپنْے کوں بُکھ دریاں دیاں موجاں دے حوالے کر

ہتھوں اپنْیاں اناواں دی وی بٖیڑی بٖوڑ بٖیٹھے ہیں

تیڈٖیاں یاداں، تیڈٖے خواباں سوا ساڈٖا ہے کیا باقی

تیڈٖی پوجا دیوچ قبلے کنوں منہ موڑ بٖیٹھے ہیں

بٖہوں افسوس ہے تیکوں تڈٖاں احساس تھیا ہے

اساں ہنجواندے وچ دیداں وی حسرتؔ لوڑ ھ بٖیٹھے ہیں
مظہر احسن

اصل ناں       مظہر عباس

قلمی ناں       مظہر احسنؔ

ڄمݨ           1976ء 

تعلیم          میٹرک

پیشہ           حکمت

فون نمبر        0305 5661179

جاہ پتہ         وستی بکھو والا تحصیل علی پور ضلع مظفر ڳڑھ

### غزل
بدلئے تھل دامان زمانہ بدلیا ڳئے

بدلئے ڳن انسان زمانہ بدلیا ڳئے

روح دی روہی تسّی ہئی بے چسّی ہئی

چس اچ اَئے طوفان زمانہ بدلیا ڳئے

میں بھولے دی سائیاں بھولی چاہت کوں

خوب چڑھائی پروان زمانہ بدلیا ڳئے

میں واسی ہاں خواجہؒ سئیں دی نگری دا

او میݙائے نگران زمانہ بدلیا ڳئے

خوشیاں دی بارات تاں بدلیا نئیں میکوں

درد جݙاں تھئے دان زمانہ بدلیا ڳئے

؎میں احسنؔ دل دی تختی تے اوندا ناں ایں رقم کیتے

میکوں سوکھے سبق وانگے او فر فر یاد رہ ویندے
عبدالرحمٰن وسیر

اصل ناں       عبدالرحمٰن 

قلمی ناں       وسیرؔ میاں پوری

ڄمݨ           1976ء 

تعلیم          ایف اے

پیشہ           حکمت

فون نمبر        0346 2478776

جاہ پتہ         وستی غریب آباد جلہ آرائیں تحصیل دنیا پور ضلع لودھراں

### غزل
چلاوے کئی نظام اوندا میݙی توبہ نی چل سڳدا

امر اوندے بناں پتّہ شجر دا وی نی ہل سڳدا

گزر ڳئی جو گزر ڳئی ہے ولا کیوں یاد کر ٻہندیں

کماݨوں تیر نکلے جو کݙی واپس نی ول سڳدا

جھلی ٻیٹھاں سمندر کوں فقط اکھیاں دے ٻن دے وچ 

طُفان ہنجھواں دا وہہ پووے بنارا کئی نی جھل سڳدا

اوندا فرمان جیویں ہے اوئیں رہسی قیامت تک 

اوندا فرمان مُبرَم ہے کݙی سر توں نی ٹل سڳدا

وسیرؔ او شیر ٻکریاں وچ چراوے تاں چرا سڳدے

جیویں فرعون دی گود اچ ہے موسٰی وی تاں پل سڳدا

٭٭٭
احمد نواز خالد

اصل ناں       احمد نواز

تخلص         خالدؔ

جٖمنْ           1976ء 

تعلیم          میٹرک

پیشہ           کلرک

فون نمبر        0303 7186229

جاہ پتہ         او گالی(وادیِ سون) تحصیل نو شہرہ ضلع خوشاب

### غزل
ویڑھے ساڈٖے تساں آئے تھئے منہ بند رقیباں دے

تے وت اجٖ بھار ہولے تھئے بٖہوں ہولے غریباں دے

مریضِ موت نوں زندگی ترے دیدار ڈٖے چھوڑی

جتھے ناکام ہو گٖئے ہن سبھے نسخے طبیباں دے

اساں فرہاد دے ساتھی اساں منصور دے پیرو

چلو سولی چڑھا ڈٖیوو اساں عادی صلیباں دے

جیڑھے خود غرض ہوندے ہن کسے دے متر نئیں ہوندے

ودھیرے موت توں ہوندن گلے شکوے حبیباں دے

اساڈٖی جیویں پئی نبھسی توں نئیں رہندا تاں جُٖل سائیں

میں آہدا ہاں خدا حافظ جو وت میلے نصیباں دے

کھلی جو اکھ تاں کلہا ہم تے سُنجٖ ویہڑھا ڈٖسیندا ہا

کڈٖاں سچ خواب ہوندے ہن اے خالد بد نصیباں دے
عدیل

اصل ناں       ارمغان الخالق

تخلص         عدیلؔ

ڄمݨ           1976ء 

تعلیم          میٹرک

پیشہ           مزدوری

فون نمبر        0300 7116449

جاہ پتہ         عدیل سروس پمپ ،نزد پُل چھوٹی نہر تحصیل شجاع آباد

### غزل
کہیں نال کھل تے الاوݨ ہے اوکھا

ایں جڳ تے حیاتی نبھاوݨ ہے اوکھا

پئے ہر پاسوں نظراں دے سئیں تیر چلدن

اتھاں دل جگر کوں بچاوݨ ہے اوکھا

پرّے کھڑ تے ہکوار منہ چا ݙکھاویں

میݙے کول تیݙا جے آوݨ ہے اوکھا

ہے ہر جا توں توڑے جگر زخمی زخمی

مگر دل کہیں کوں ݙکھاوݨ ہے اوکھا

تیݙے نال رہوݨ وی کئی سوکھا کینی

دلوں خیال تیݙا بھلاوݨ ہے اوکھا

عدیل ؔعشق تے مشک دی بو ہے ایجھیں

ݙوہاں کوں ایں جڳ تے لُکاوݨ ہے اوکھ
عبدالخالق سرمد

اصل ناں       عبدالخالق

تخلص          سرمدؔ

ڄمݨ           1977ء 

تعلیم          ایف اے

پیشہ           صحافت

فون نمبر        0300 7802123

جاہ پتہ         موضع مخدوم پور اوچ شریف ضلع بہاولپور

’’پیار پینگھاں‘‘دے خالق سرمدؔ دے بارے ساجد حسن درانی لکھدن جو’’سرمدؔ دا درد چھڑا سرمدؔ دا درد ای نہیں رہندا بلکہ قاری کوں اپݨاں درد محسوس تھیندے۔ کھیر دھوتے سچے جذبیاں کوں لفظاں دی اجرک ویڑھ تے سرمد ؔ نے نہ صرف سرائیکی زبان دی خدمت دا حق ادا کیتے، بلکہ میں سمجھداں جو ایہ ہک قرض تے فرض ادا کیتے‘‘سرمدؔ دی غزل دا نمونہ حاضر ہے۔

### غزل
تیݙے ناں تے ہردم وکاندا ریہا ہاں

تیݙے پیار دے گیت ڳاندا ریہا ہاں

کریندا ہاں میں یاد پل پل تہاکوں

تہاکوں وی کیا یاد آندا ریہا ہاں؟

تیݙی یاد کیتا ہے بے چین ݙاڈھا

تیݙے ہجر وچ ݙاڈھا ماندا ریہا ہاں

نہ سکھاں ہے ہرگز کݙاہیں پوند کیتی 

نہ دردیں دے کولوں میں واندا ریہا ہاں

جو نیہہ لاتے تئیں بے وفا نال سرمدؔ

میں قیدی ہمیشہ ݙکھاندا ریہا ہاں
غلام مصطفٰے شارب

1977ء تا 2012ء

جی ایم شاربؔ جنہاں دا اصل ناں غلام مصطفٰے ہا ، آپ یکم دسمبر1977ء کوں ضلع لودھراں دی ہک وستی وچ پیدا تھئے ، بی اے بی ایڈ تک تعلیم حاصل کیتی۔تے ول محکمہ تعلیم اچ بطور ٹیچر بھرتی تھی کے اپݨی عملی زندگی دا آغاز کیتا ۔تے نال دے نال شاعری وی کریندے ہن۔شاعری دے حوالے نال ٻہوں جلدی اپݨے آپ کوں ادبی حلقیاں وچ منوا گھدا ۔اڄاں جی ایم شارب ؔ ٻہوں کجھ لکھݨا ہا جو موت دا قاصد ٹائم توں پہلے آڳیا ،تے آپ 4فروری 2012ء کوں ایں دارِ فانی توں کوچ کر ڳئے۔

### غزل
او دلبر تاں یاری نبھا وی نہ سڳیا

او میکوں تاں اپݨا بݨا وی نہ سڳیا

کراں ایجھے رہبر دا یارو بھلا کیا

جو منزل تے میکوں پُڄا وی نہ سڳیا

رہی سیجھ خالی عمر ساری میݙی

میݙی سیجھ اُڄڑی سجا وی نہ سڳیا

میݙے پھٹ جگر دے ولا ساوے تھی ڳئے

او زخماں تے ملماں تاں لا وی نہ سڳیا

محبتاں دے شاربؔ ٻہوں بار ہوندن

او ہک بار الفت دا چا وی نہ سڳیا
قمر زمان قمر

اصل ناں       قمر زمان

تخلص          قمرؔ

ڄمݨ           1976ء

تعلیم           ایف ایس سی

پیشہ            میڈیکل پریکٹیشنر

فون نمبر        0344 8007076

جاہ پتہ         موضع فتح چدھرڑ تحصیل و ضلع ٹانک

(1)غزل

پیاری دنیا پیارے لوک

وسدے رہون سارے لوک

اِتھاں ہک تے اُتھاں بٖئی

ونجٖ لیندن ڈٖو دھارے لوک

جھُگٖی میڈٖی سڑدی ڈٖیکھ

آ گٖئے چاکے ڈھارے لوک

اکھّیں آن رُوئیندن کیوں؟

اکھیں دے اے تارے لوک

اوکوں کتنے پیارے ہن

جوڑئین جئیں اے پیارے لوک

کہیں کوں قمرؔ کجھ نہ آکھ

جو آکھن تئیں بارے لوک

٭٭٭